Τεταμένη παραμένει η ατμόσφαιρα στη Λωρίδα της Γάζας
παρά την κατάπαυση πυρός που τέθηκε σε εφαρμογή το βράδυ της Κυριακής
Παλαιστίνιοι μαχητές εκτόξευσαν ρουκέτες εναντίον του Ισραήλ από τη Λωρίδα της Γάζας, αργά την Κυριακή, παρά τις πληροφορίες ότι η ισλαμιστική ένοπλη οργάνωση Χαμάς αναζητά άμεσα κατάπαυση του πυρός. Αξιωματούχος της Χαμάς ανακοίνωσε ότι παλαιστινιακές φατρίες στη Γάζα κατέληξαν σε «ανεπίσημη» συμφωνία για τερματισμό των επιθέσεων με ρουκέτες. Κατά τον αξιωματούχο προϋπόθεση για την κατάπαυση του πυρός είναι ο τερματισμός των επιθέσεων από το Ισραήλ. Τα ισραηλινά μέσα ενημέρωσης μετέδωσαν ότι ένοπλοι εκτόξευσαν δύο ρουκέτες στην παραθαλάσσια πόλη του Ισραήλ, Ασκελόν και πραγματοποίησαν επιθέσεις εναντίον άλλων στόχων μετά την ώρα που αναμένονταν να τεθεί σε εφαρμογή η κατάπαυση του πυρός, το βράδυ της Κυριακής. Κανένας δεν τραυματίστηκε από τις επιθέσεις. Η μια από τις 2 ρουκέτες εξουδετερώθηκαν από το ισραηλινό αντιπυραυλικό σύστημα, Σιδερένιος Θόλος. Νωρίτερα την Κυριακή, ο ισραηλινός στρατός διενήργησε αεροπορική επιδρομή στη Λωρίδα της Γάζας κατά την τέταρτη ημέρα βίαιων επεισοδίων στην περιοχή. Συνολικά, από τις συμπλοκές έχουν χάσει τη ζωή τους 15 παλαιστίνιοι, εννέα ισραηλίτες και πέντε αιγύπτιοι. Ο ειδικός απεσταλμένος των ΗΕ στην περιοχή, Ρόμπερτ Σέρυ, είχε συνομιλίες με κυβερνητικούς αξιωματούχους στο Κάιρο την Κυριακή ελπίζοντας να αποκαταστήσει την ηρεμία μετά τον θάνατο πέντε αιγύπτιων στρατιωτών την Πέμπτη οι οποίοι σκοτώθηκαν καθώς οι ισραηλινοί καταδίωκαν παλαιστίνιους ενόπλους στα σύνορα του Ισραήλ με την Αίγυπτο. Ισραηλινοί διπλωμάτες επισκέφθηκαν επίσης την αιγυπτιακή πρωτεύουσα σε μια προσπάθεια να αποκαταστήσουν τις σχέσεις με το Κάιρο. Οι θάνατοι των στρατιωτών προκάλεσαν οργή στην Αίγυπτο.